Na temelju članka 289. Zakona o socijalnoj skrbi ("Narodne novine", broj 18/22, 46/22, 119/22, 71/23, 156/23 i 61/25 ) i članka 37. Statuta Grada Šibenika ("Službeni glasnik Grada Šibenika", broj 2/21), Gradsko vijeće Grada Šibenika na 3. sjednici, održanoj 23. rujna 2025. godine, donosi

**ODLUKU**

**o dopunama Odluke o socijalnoj skrbi Grada Šibenika**

# Članak 1.

U Odluci o socijalnoj skrbi Grada Šibenika ("Službeni glasnik Grada Šibenika", broj 6/23, 8/24 i 5/25), u članku 15., stavku 1., točki 13., točka se zamjenjuje zarezom te se iza točke 13. dodaju nove točke koje glase: „14. pravo na besplatan prijevoz onkoloških pacijenata,“ i „15. pravo na „Silver karticu pogodnosti“ za umirovljenike.“

# Članak 2.

Iza članka 29. dodaje se podglava 14. koja glasi: „14. Pravo na besplatan prijevoz onkoloških pacijenata“ te se dodaje članak 29.a koji glasi:

                           „29.a Pravo na besplatan prijevoz onkoloških pacijenata

(1) Pravo na besplatan prijevoz onkoloških pacijenata ostvaruje korisnik koji je onkološki pacijent te ima prebivalište na području Grada Šibenika.

(2) Korisnik iz stavka 1. ovog članka ostvaruje pravo na odlazak, te povratak sa specifične onkološko-hematološke terapije u Općoj bolnici Šibensko-kninske županije.

(3) Korisnik iz stavka 1. ovog članka će moći ostvariti pravo na besplatan prijevoz iz stavka 2. ovog članka počevši od 1.1.2026. godine.“

#   Članak 3.

Iza članka 29.a dodaje podglava 15. koja glasi: „15. Pravo na „Silver karticu pogodnosti“ za umirovljenike“ te se dodaje članak 29.b koji glasi:

                        „29.b Pravo na „Silver karticu pogodnosti“ za umirovljenike

(1) Pravo na „Silver karticu pogodnosti“ ima svaki umirovljenik stariji od 65 godina s prebivalištem na području Grada Šibenika, neovisno o visini mirovine.

(2) Kartica iz stavka 1. ovog članka služi korisniku kao identifikacijsko sredstvo za ostvarenje umanjenja cijene proizvoda i usluga, odnosno ostvarenje popusta i korištenje pogodnosti u djelatnostima kulture, sporta, obrazovanja i zdravstva, u javnim ustanovama kojima je osnivač Grad Šibenik, odnosno kod pružatelja usluge na području Grada Šibenika.

(3) Umirovljenik iz stavka 1. ovog članka će moći ostvariti pravo na „Silver karticu pogodnosti“ počevši od 1.1.2026. godine.“

#   Članak 4.

(1) Ovom Odlukom se ovlašćuje gradonačelnik Grada Šibenika na donošenje pravilnika kojim će se regulirati uvjeti i način ostvarivanja prava na besplatan prijevoz te obavljanje prijevoza onkoloških pacijenata s prebivalištem na području Grada Šibenika te na sklapanje ugovora s pravnom ili/i fizičkom osobom ovlaštenom za pružanje usluga prijevoza i izabranom u propisanom postupku nabave, odnosno na sklapanje ugovora s pružateljima usluga, a vezano za  „Silver karticu pogodnosti“ za umirovljenike.

(2) Ova Odluka stupa na snagu osmog dana od dana objave u „Službenom glasniku Grada Šibenika“.

KLASA: 550-01/25-01/103

URBROJ: 2182-1-05-25-3

Šibenik, 23. rujna 2025. godine

GRADSKO VIJEĆE GRADA ŠIBENIKA

PREDSJEDNIK

 dr.sc. Dragan Zlatović,v.r.